gaga klahang cinlangan

gaga klahang cinlangan (社會制度)

Cinbwanan na cyoli Tayal bih llyung Klesan ga mlahang ci gaga na bnkisan, nanu yaca, gaga na utux Bbwan, gaga na utux Nni’an ro, gaga na utux Llyung ga iwan cn’rux iyik cinbwanan na cyamin utux llyung Klesan.

yow na gaga snhyan ro yow na klahang cinbwanan cyamin utux llyung Klesan ga ttyaba ro k’iyik na yow skura ita. nya gmilan bih snhyan ta Lutux bnkisan yhe ga rmuruw inkyasan na ’nxan ta, tbcyan lhuyan ga kyan gaga utux Bbwan, kyan gaga na utux Nni’an, ro gaga na utux Snlitan. aring lela beta micu ga knahul lhuyan na kwara gaga kwe ga wa pplahang inyanux ta ro wa ps’utux ita Tayal.gaga klahang yhe ga nya tgamil bih gluw utux muyux, utux ke, srhu utux bnkisan, ro utux gaga snhyan ta Lutux bnkisan, kwara cyoli Tayal ga nya ta gmluw gaga na alang ta ro gaga na utux Bbwan kwe, nya c’mruw bley na inyanux, pntna’an, inkyasan ro gaga glgan. nanak na pplahang na ita cinbwanan Tayal ga kya ha’iy nya tbcyan miru bnrwan hogan che:

gaga utux Bbwan ro utux Gaga
gaga na klhang kwe ga cn’rxan na utux gaga ro nya tna’ mubuy gaga na utux Bbwan naha, baley ga utux sali, ini ga sa’ing sali ga musa utux na utux Gaga, piyux ga cn’rxan na msyow mpuw sali uy, lalu na mwah klahang gaga kwe ga mrhow na utux Bbwan. baley ci pntyagan na mrhow utux gaga kwe ga nya rmow tiyow yow na gaga snhyan ro gaga na Psani’, kwara yow yhe, mrhow ga pyanga baley mwah ruruw mtiyow, kwara yow ptyagan nya ga yani ci:
mwah sbaley yow na cyoli wa hmiri’gaga, yani ci wa m’apal, tkruw cyoli, wa p’ilis cyoli, ttuwow, mulu yow, ini sble’iy yow ga ksa’ang ita Lutux bnkisan, ro phogan nya ita Tayal.
pgleng shri’an na utux Gaga ro yow na usa tmwang utux Gaga binah.
gaga utux Bbwan gmluw musa mluyak, musa Mgaga, iyat ga musa mtiri’ paris, mrhow utux Gaga hiya ga musa mtama mrhow naha uy.
musa sbaley pc’unan na utux tnuxan.ro yow na hn’ilan mbahing.

gaga na utux Snlitan
c’rxan gaga na utux Snlitan hiya ga mra’ yow ro mlahang gaga na mluyak, yow na Mgaga, ro yow na mtiri’ paris. yani ci khmey hi ga cn’ruw naha utux Snlitan, ana uy ga piyux tipik na lhuyan utux Snlitan ga mso’un kbaley utux tyaba na utux Snlitan uy. mrhow na gaga utux Snlitan kwe, siga maki knba’an, myuhum, kba’ mlahang gaga, skura yow na tanux ga iwan utux gaga na Snlitan. mrhow utux gaga Snlitan ga gmluw gaga ro gmleng utux gaga Snlitan naha, kwara yow khangan naha ga yow na gaga mluyak, yow na Mgaga, yow na tiri’ paris, ro p’agal myasa knayal ke cyoli ro, sbaley yow, ro rmow sbaley yow.

gaga utux Nni’an
kwara hi na gaga na utux Nni’an ga hnyasun nya gaga na utux Bbwan kwe, khmey ha’iy hi na utux gaga Snlitan kwe ga, ana ci nanak utux gaga Nni’an, ana ci sa’ing tipik na gaga Snlitan mso’un ro mra’ utux gaga Nni’an, sgagey iyat ga mso’un utux gaga na Snlitan ga, gaga na Nni’an musa skbaley. Pntyagan na gaga Nni’an kwe ga musa rmow yow na pns’unan, gaga na shri’an, ro yow na m’apal, ro pkuri’, p’ilis cyoli, ro yow na wa kmun urow cyoli, gaga na Nni’an ga skbaley yow ro skbaley tyagan glgan mtiyow, ro pplahang inyanux Tayal.

gaga na utux Llyung
lhuyan na gaga na utux Bbwan, utux gaga na Snlitan, ro gaga utux Nni’an, nya ini ptna’ kwara, kruma ga hnyasun nya tyaba alang, kruma ga ini henas tyaba utux alang naha, ana ga kruma tna’ naha tyaba utux alang uy. ro nya mso’un mra’ gaga na utux llyung.

cintlangan khangan Giranken micu ga, kyan utux tyaba na utux llyung, llyung Klesan ga nya maki knhangan na Nango Gokosyo micu, kwara lalu na alang ga, kyan alang na Rgayung, ro alang Rkinos nya maki alang kingyan kya, ro alang na Buta, ro alang na Pyahow, ro alang Cingan, nya syow tu’iy bih alang na Cingan kya, ro alang Iyu, ro payat kwara alang na Stacis kya ga kyan Syow butey, Rgyax, ro alang Koro, alang Koro ga nya maki bih alang Stacis kya uy. kwara hngiyang ke knayan kya ga ubuy ke na cyoli Tayal bih utux llyung Klesan, kruma nya maki alang Rgayung ro alang na kingyang, ro alang Cingan uy ga nya ubuy hngiyang ke na squliq kruma uy.

zyuwaw na:ke na cquliq Tayal